Nafarroako Parlamentuko Mahaiak, 2017ko urriaren 16an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Esther Korres Bengoetxea andreak aurkezturiko mozioa, zeinaren bidez Hezkuntza Departamentua premiatzen baita berma dezan irakaslerik kualifikatuenak hautatuko direla departamentuak egiten duen lan-eskaintza publikoan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2017ko urriaren 16an

Lehendakaria: Ainhoa Aznárez Igarza

MOZIOAREN TESTUA

EH Bildu Nafarroa talde parlamentarioko foru parlamentari Esther Korres Bengoetxea andreak, Legebiltzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatu eta bozkatzeko. Halaber, mozio hau urriaren 19ko Osoko Bilkuraren gai-zerrendan sar dadila eskatzen du.

Nafarroako Gobernuak lan-eskaintza publiko bat egin nahi du Hezkuntzan, 2017-2018 ikasturterako. Haur eta Lehen Hezkuntzako 73 irakasle-lanpostuko lan-eskaintza publikoa eginen omen da. Bigarren Hezkuntzan eta Lanbide Heziketan deituko den lanpostu-kopuruari dagokionez, Hezkuntza Departamentuak zain jarraitzen du, Ministerioak behin betiko berrezarpen-tasa noiz baieztatuko duen. Zehazki, Bigarren Hezkuntzan deituko diren espezialitateak Ekonomia, Gorputz Hezkuntza, Fisika eta Kimika, Geografia eta Historia, Informatika, Ingelesa, Esku-hartze Soziokomunitarioa, Gaztelania eta Literatura, Matematika, Hezkuntza orientazioa eta Teknologia izanen dira. Orobat eginen da ikuskatzaileendako deialdia; guztira, 14 lanpostu, zazpi euskarazkoak eta zazpi gaztelaniazkoak.

Hori dela-eta, irakasleei funtzio publikoan sartzeko aukera-berdintasuna bermatzeko xedez, EH Bilduk honako erabaki proposamen hau aurkezten du:

Nafarroako Parlamentuak Nafarroako Gobernuko Hezkuntza Departamentua premiatzen du berma dezan lan-eskaintza publiko horretan irakaslerik kualifikatuenak hautatzen direla, halako moldez non, eskainitako lanpostu guzti-guztietarako, izangai guztiek modua izanen baitute aukera-berdintasunean eta beren merezimendu eta gaitasunak aintzat hartuak izanik lehiatzeko.

Iruñean, 2017ko urriaren 11n

Foru parlamentaria: Esther Korres Bengoetxea